મેં હાર્દિકને ખાતરી આપી છે કે દરેક સંસ્થા તારી સાથે છે. આખા સમાજને તારી તબિયતની ચિંતા છે.* *હાર્દિકે પારણા કરવા અંગે કોઈ સ્પષ્ટતા નથી કરી પરંતુ તેણે એવું કહ્યું છે કે ટૂંક સમયમાં હું તમને જણાવીશ કે ક્યારે પારણા કરીશ. હાર્દિકે મને મંજૂરી આપી છે કે ખોડલધામ અને ઉમાધામના આગેવાનો મળીને સરકાર સાથે ત્રણ મુદ્દે ચર્ચા કરવા આગળ વધો. ૧૪ દિવસના ઉપવાસ છતાં સરકાર તરફથી અહીં કોઈ ફરક્યું નથી. મારી સરકારને વિનંતી છે કે કોઈ અધિકારી કે નેતાને ઉપવાસ છાવણી ખાતે મોકલીને હાર્દિક સાથે ચર્ચા કરે. ઉલ્લેખનીય છે કે, હાર્દિક પટેલનું આજે મેડિકલ ચેકઅપ કરવામાં આવ્યું હતું. ત્યાર બાદ ડોક્ટરે જણાવ્યું હતું કે આજે હાર્દિક પટેલને હોસ્પિટલમાં એડમિટ થવું જોઈએ. હાર્દિક પટેલની તબીયત વધુ બગડી રહી છે. તો ડોક્ટરે એમ પણ જણાવ્યું હતું કે હાર્દિક પટેલે આજે વજન ચેક કરવા નથી દીધું. જો કે, નરેશ પટેલની મુલાકાત બાદ હાર્દિક પટેલ રાજી થયો હતો. હાલ તેને સોલા સિવિલ ખસેડવામાં આવ્યો છે.